Redakteurs wil weer met EFF vergaderEFF-leier Julius Malema. (Foto: EFF/Twitter) Die Suid-Afrikaanse Nasionale Redakteursforum (Sanef) gaan die EFF se leiers formeel nader in nóg ŉ poging om die EFF se verbod op sekere media by sy geleenthede te bespreek. Sanef het Sondag sy September-maandvergadering gehou en verskeie kwessies bespreek, waaronder ook die EFF se verbanning van die ondersoekende eenhede amaBhungane, Scorpio en Daily Maverick van EFF-funksies soos mediakonferensies, het Sanef gesê. Die EFF het die naweek na Sanef gekap en wou onder meer weet waar die redakteursforum was toe daar in die EFF-leiers se asblikke gegrawe is in ŉ poging om hulle te diskrediteer, of toe ŉ joernalis na bewering ŉ neerhalende opmerking oor Malema by ŉ mediakonferensie gemaak het. Sanef sê egter dit is vir hom belangrik om steeds met die EFF-leiers te probeer vergader. “Ons glo dit is baie belangrik om kommunikasiekanale oop te hou en ons gaan formeel vra vir ŉ vergadering.” Sanef het ook sy solidariteit met die “ingeperkte” joernaliste en hulle werk om die EFF verantwoordbaar te hou, te kenne gegee. “Sanef neem kennis dat die verbod volg op ŉ Scorpio-onthulling oor Malema, die party se adjunkpresident Floyd Shivambu, Shivambu se broer Brian, asook ŉ familielid van Malema. Scorpio het beweer dat ŉ oorbetaling van R16,1 miljoen van VBS [-bank, wat sedertdien gesluit is] na Brian Shivambu se maatskappy, Sgameka Projekte, oorbetaal is. “Scorpio het voorts beweer dat minstens R5,3 miljoen van die R16,1 miljoen na Mahuna Investments oorgeplaas is. Scorpio het berig dat mnr. Malema Mahuna Investments se sakerekening as sy persoonlike fonds gebruik het.” Sanef het Malema en ander EFF-leiers wat betrek word, gevra om die bewerings as onwaar te bewys, of om die gepaste kanale, soos die kantoor van die ombudsman of die persraad, te nader as hulle te na gekom voel deur enige van die beriggewing. Die forum het gesê dit is onaanvaarbaar vir die EFF om te reageer deur verslaggewers van mediakonferensies te verban. “Vantevore het ons ook ander verbannings, soos die EFF se verbanning van ANN7 en New Age, teengestaan.” Sanef het gesê politieke partye kan nie kies wie hulle geleenthede dek nie, asook dat dit die plig van verslaggewers is om diegene met mag verantwoordbaar te hou en in die openbare belang op te tree. Sanef en nog vyf verslaggewers het die EFF vroeër gelykheidshof toe gesleep ná ŉ vlaag misbruik en teistering deur mense wat sê hulle is EFF-ondersteuners. “Die kern van die saak is Malema en die EFF-leiers se uitsondering van geteikende, individuele verslaggewers en die skep van ŉ omgewing vir misbruik en teistering teen hulle,” het Sanef gesê. Uitspraak in die saak is voorbehou. Sanef het gesê hy vergader later vandeesmaand oor die teistering van verslaggewers en alle politieke partye, ook die EFF, sal na die vergadering genooi word. Hy hoop die EFF gaan dit bywoon.